b"\n_START_ARTICLE_\nTercera expedici\xc3\xb3 auxiliadora a l'Alt Per\xc3\xba\n_START_SECTION_\nRevolta de les tropes i preparatius\n_START_PARAGRAPH_\nJos\xc3\xa9 Rondeau va ser designat com a cap de l'Ex\xc3\xa8rcit del Nord pel Director Suprem Gervasio Antonio de Posades i ascendit a brigadier general. Immediatament es va posar a organitzar la que seria la tercera campanya a l'Alt Per\xc3\xba. Comptava per a aquesta empresa amb els refor\xc3\xa7os enviats des Montevideo, \xc3\xa9s a dir, tropes que havien participat en el setge, molts dels antics assetjats i, sobretot, un poder\xc3\xb3s armament capturat all\xc3\xa0. En saber la caiguda de Montevideo, l'ex\xc3\xa8rcit realista de Pezuela va abandonar Salta, Jujuy i Tarija i va traslladar el seu quarter general a Santiago de Cotagaita a l'actual Bol\xc3\xadvia. Van destacar-hi una divisi\xc3\xb3 al comandament de Ram\xc3\xadrez per sufocar la rebel\xc2\xb7li\xc3\xb3 a Cusco dirigida pels germans Angulo. Aprofitant la inactivitat de l'avantguarda realista, l'avantguarda de Rondeau al comandament de G\xc3\xbcemes va avan\xc3\xa7ar fins Humahuaca i va establir un batall\xc3\xb3 a Yavi al desembre del 1814. Pezuela va reaccionar enviant al gener del 1815 a Pedro Antonio Ola\xc3\xb1eta amb els batallons de Ca\xc3\xa7adors i Partidaris, un esquadr\xc3\xb3 i dues peces d'artilleria a la recerca de G\xc3\xbcemes, per\xc3\xb2 aquest va evacuar Yavi en direcci\xc3\xb3 a Humahuaca al 25 de gener. Al mateix temps dos esquadrons realistes van reocupar Tarija. Un intent de revolta de les tropes estacionades a Jujuy i Humahuaca, formades per soldats rendits a Montevideo, va ser avortat abans que esclat\xc3\xa9s. _NEWLINE_Al moment en qu\xc3\xa8 les tropes es preparaven per iniciar la tercera campanya a l'Alt Per\xc3\xba, el general Carlos Mar\xc3\xada d'Alvear va ser designat per a substituir a Rondeau. Diversos oficials de l'Ex\xc3\xa8rcit del Nord es van revoltar i li van comunicar a Rondeau que nom\xc3\xa9s acatarien les seves ordres i no les d'Alvear i el van instar a iniciar la campanya. Rondeau en rebel\xc2\xb7lia va ordenar el comen\xc3\xa7ament de l'operaci\xc3\xb3 que va comen\xc3\xa7ar al gener del 1815. Alvear va ser obligat a tornar abans d'arribar al seu dest\xc3\xad._NEWLINE_Rondeau va reempla\xc3\xa7ar com a cap d'avantguarda al coronel Mart\xc3\xadn Miguel de G\xc3\xbcemes per Mart\xc3\xadn Rodr\xc3\xadguez._NEWLINE_Quan l'avantguarda realista va saber que Rondeau el 3 de febrer retrocedia des Huacalera cap a San Salvador de Jujuy, el comandant Antonio Vigil va avan\xc3\xa7ar des Yavi i el 19 de febrer va derrotar a la Batalla del Tejar (o Tejada) a la Puna a l'avantguarda patriota. Aquesta s'havia avan\xc3\xa7at per fer un reconeixement amb cinquanta dracs. Mart\xc3\xadn Rodr\xc3\xadguez va ser pres presoner i traslladat a Cotagaita, per\xc3\xb2 el 13 de mar\xc3\xa7 va ser alliberat a Yavi amb una proposta de pau de Pezuela, qui va rebre la contestaci\xc3\xb3 de Rondeau el 3 d'abril sense cap efecte m\xc3\xa9s que una proposta de bescanvi de presoners.\n_START_SECTION_\nAvan\xc3\xa7 sobre l'Alt Per\xc3\xba\n_START_PARAGRAPH_\nEl 17 d'abril del 1815 el general Rondeau, va avan\xc3\xa7ar amb cinc-cents homes sobre la Posta del Marqu\xc3\xa8s, ocupada per un esquadr\xc3\xb3 de Ca\xc3\xa7adors realistes sota el comandament del general Francisco Fern\xc3\xa1ndez de la Cruz. Els van derrotar completament aix\xc3\xad com als seus tres-cents ocupants amb l'ajuda de G\xc3\xbcemes (Batalla de la Posta del Marqu\xc3\xa8s), i van poder escapar nom\xc3\xa9s quaranta soldats comandats pel coronel Vigil. Immediatament despr\xc3\xa9s Rondeau va avan\xc3\xa7ar sobre Yavi, on es trobava Ola\xc3\xb1eta, per\xc3\xb2 aquest va evacuar el lloc. Pezuela va cridar a una junta de guerra que li va recomanar retrocedir fins Oruro, de manera que l'ex\xc3\xa8rcit va partir de Cotagaita el 24 d'abril establint la seva caserna general a Challapata el 9 de maig. Des de la Posta de Quirbe, Pezuela va enviar un destacament per evacuar Potos\xc3\xad, traslladant les m\xc3\xa0quines de la Casa de Moneda i els cabals p\xc3\xbablics. El mateix dia de l'evacuaci\xc3\xb3, el 26 d'abril, va entrar a la ciutat el cabdill Ignasi de Z\xc3\xa1rate (l\xc3\xadder de la Republiqueta de Chayanta) juntament amb Pedro Betanzos (fill de Miguel Betanzos, qui havia mort uns dies abans) i quatre mil ind\xc3\xadgenes de Porco, que la van saquejar. La ciutat de Chuquisaca tamb\xc3\xa9 va ser abandonada, replegant la seva guarnici\xc3\xb3, el mateix que la de Chayanta, cap a Challapata. Manuel Ascensio Padilla (l\xc3\xadder de la Republiqueta de la Laguna) va ingressar immediatament a Chuquisaca, preparant el cam\xc3\xad per a l'ingr\xc3\xa9s a la mateixa de Juan Antonio \xc3\x81lvarez d'Arenales (l\xc3\xadder de la Republiqueta de Vallegrande i cap de totes les guerrilles) el 27 d'abril._NEWLINE_G\xc3\xbcemes, enemistat amb Rondeau, va abandonar les files de l'ex\xc3\xa8rcit juntament amb els seus gautxs i es va retirar cap a Salta, enduent-se el parc de l'ex\xc3\xa8rcit que es trobava a Jujuy. Tot just arribat a Salta, va ser elegit governador de la prov\xc3\xadncia, en un acte que significava una insubordinaci\xc3\xb3 contra el director de l'Estat, ja que iniciava l'autonomia pol\xc3\xadtica d'aquesta prov\xc3\xadncia._NEWLINE_L'1 de maig el general Fern\xc3\xa1ndez de la Cruz va entrar a Potos\xc3\xad amb quatre-cents dracs i Mart\xc3\xadn Rodr\xc3\xadguez es va dirigir a Chuquisaca per reempla\xc3\xa7ar Padilla, que en aquells moments era el comandant militar de la ciutat i havia nomenat a Juan Antonio Fern\xc3\xa1ndez com a governador. Per\xc3\xb2 Rondeau els va substituir a favor del coronel Mart\xc3\xadn Rodr\xc3\xadguez, retornant els guerrillers a la Laguna. Rondeau va arribar a Potos\xc3\xad el 9 de maig. El dia 13 Rondeau va decretar la confiscaci\xc3\xb3 dels b\xc3\xa9ns de tots els que es trobaven en les files enemigues. Rodr\xc3\xadguez el 10 d'agost es va fer nomenar pel cabildo de Chuquisaca com a director suprem de la prov\xc3\xadncia de la Plata, per\xc3\xb2 el 25 d'agost Rondeau el va destituir retornant al c\xc3\xa0rrec de governador a Fern\xc3\xa1ndez._NEWLINE_\xc3\x81lvarez d'Arenales va recuperar Cochabamba a mitjans de maig, arribant a la ciutat amb tres-cents cinquanta infants, cinc-cents cavalls i un grup d'ind\xc3\xadgenes. Va aconseguir l'evacuaci\xc3\xb3 de la ciutat que governava el realista coronel Goiburo. Els evacuats es van reunir a Paria amb una for\xc3\xa7a de tres-cents homes enviada per Pezuela des de Challapata i s'hi van quedar. Rondeau va mantenir la seva caserna general a Potos\xc3\xad i despr\xc3\xa9s va moure l'ex\xc3\xa8rcit a Localla deixant dos batallons a Potos\xc3\xad. Posteriorment va desembarcar a Arica procedent de Chilo\xc3\xa9 el Batall\xc3\xb3 de Voluntaris de Castro per unir-se a l'ex\xc3\xa8rcit de Pezuela, juntament amb dues companyies de provinents de Valdivia (una de ca\xc3\xa7adors amb trenta-dos artillers i quatre peces d'artilleria). Mentrestant, sotm\xc3\xa8s el Cusco tornava el general Ram\xc3\xadrez amb una divisi\xc3\xb3 de dos mil homes. El 23 de juliol van arribar a Challapata els quatre-cents setanta chiloens del Batall\xc3\xb3 de Voluntaris de Castro al comandament del coronel Jos\xc3\xa9 Rodr\xc3\xadguez Ballesteros. El 15 d'octubre van arribar a Challapata dues companyies del Regiment de Talavera procedents de Xile via Arica, al comandament de Rafael Maroto. El 26 de juliol va arribar tamb\xc3\xa9 Ram\xc3\xadrez. L'1 de setembre, per tal de protegir Oruro, Pezuela va fer traslladar a Venta i Mitja al batall\xc3\xb3 de Partidaris que estava a Condocondo, al de Ca\xc3\xa7adors que estava en Pequereque i al segon regiment que es trobava en Challapata. Despr\xc3\xa9s va traslladar la caserna general a Sorasora._NEWLINE_El 20 d'octubre de 1815 un grup de reconeixement de quatre-cents cinquanta ca\xc3\xa7adors i dos-cents cinquanta dracs va trobar unes companyies realistes acampades prop de Venta i Mitja al comandament d'Ola\xc3\xb1eta. Pr\xc3\xa8viament, un grup de divuit soldats chiloens va desertar a Venta i Mitja passant als revolucionaris, el que va fer creure a Rodr\xc3\xadguez que seria f\xc3\xa0cil derrotar-los, ja que es trobaven all\xc3\xa0 en contra de la seva voluntat. Es va preparar una estrat\xc3\xa8gia per atacar-los per sorpresa, per\xc3\xb2 va fracassar resultant amb el triomf dels realistes en la Batalla de Venta i Mitja. Mart\xc3\xadn Rodr\xc3\xadguez va quedar novament presoner dels realistes. Simult\xc3\xa0niament el subdelegat realista de Sicasica va derrotar a forces combinades de Camargo i de Z\xc3\xa1rate, que intentaven insurreccionar el partit de Yungas.\n_START_SECTION_\nDerrota de Sipe-Sipe i retirada a Tucum\xc3\xa1n\n_START_PARAGRAPH_\nL'1 de novembre Pezuela va comen\xc3\xa7ar  a moure el seu ex\xc3\xa8rcit cap al partit de Chayanta, retrassat per les inclem\xc3\xa8ncies del clima. La primera i \xc3\xbanica gran batalla de la campanya es va produir el 29 de novembre del 1815, quan l'ex\xc3\xa8rcit patriota estava al nord de Venta i Mitja, arribant a Cochabamba i es va topar amb l'ex\xc3\xa8rcit comandat pel general Pezuela a Sipe- Sipe produint-se la Batalla de Sipe-Sipe que els espanyols anomenen de Viluma. Va resultar ser un frac\xc3\xa0s total per als patriotes. Els tres mil cinc-cents homes i les nou peces d'artilleria no van poder amb els cinc mil cent soldats i vint-i-tres peces d'artilleria realistes havent d'escapar amb m\xc3\xa9s d'un miler de baixes (cinc-cents morts), mentre que els realistes nom\xc3\xa9s van tenir trenta-dos morts i cent noranta-vuit ferits. Posteriorment Pezuela va ser condecorat amb el t\xc3\xadtol de Marqu\xc3\xa8s de Viluma. L'endem\xc3\xa0 Ola\xc3\xb1eta va comen\xc3\xa7ar la persecuci\xc3\xb3 de Rondeau, qui va prendre rumb de Cinti i Tupiza cap a Humahuaca. El 2 de desembre Pezuela va partir cap a Cochabamba i el dia 6 Ram\xc3\xadrez ho va fer cap a Chuquisaca. El 16 de desembre Ola\xc3\xb1eta (ascendit a brigadier) va arribar a Potos\xc3\xad, evacuada pels seus seixanta defensors. El 26 el mariscal de camp Miguel Tac\xc3\xb3n va partir amb el primer regiment a ocupar el c\xc3\xa0rrec de governador de Potos\xc3\xad. Pocs dies despr\xc3\xa9s d'entrar Pezuela a Cochabamba, va enviar al coronel Aguilera cap a Vallegrande amb el Batall\xc3\xb3 Ferran VII, per augmentar les seves forces i continuar cap a Santa Cruz de la Sierra. \xc3\x81lvarez d'Arenales es va replegar amb els seus guerrillers cap a Jujuy, abandonant la Republiqueta de Vallegrande._NEWLINE_Al arribar a Humahuaca, Rondeau es va trobar amb els refor\xc3\xa7os provinents de Buenos Aires sota el comandament de French i Bustos. A principis de gener del 1816, Rondeau va aconseguir reunir un miler d'homes a Tupiza per intentar frenar la persecuci\xc3\xb3 d'Ola\xc3\xb1eta. Va continuar despr\xc3\xa9s cap Suipacha deixant dos-cents cinquanta homes a Salo que van ser derrotats completament per Ola\xc3\xb1eta uns dies despr\xc3\xa9s, de forma que Rondeau es va replegar cap a Jujuy mentre l'avantguarda realista ocupava Suipacha._NEWLINE_Des de Buenos Aires li van remetre dos mil homes a Rondeau, qui amb mil d'aquests va poder sostenir-se a Jujuy. El 12 de gener Pezuela va abandonar Cochabamba amb part del seu ex\xc3\xa8rcit, arribant a Potos\xc3\xad el dia 11 de febrer. Ram\xc3\xadrez amb les seves forces va partir de Chuquisaca rumb a Cotagaita. El 9 de febrer Padilla va atacar Chuquisaca, per\xc3\xb2 va ser rebutjat pel general Jos\xc3\xa9 Santos La Hera._NEWLINE_Al gener del 1816, el tinent coronel Gregorio Ar\xc3\xa1oz de Lamadrid va ser enviat cap al nord per reunir al soldats que havien quedat dispersats de Sipe Sipe i reunir-se amb el cabdill Jos\xc3\xa9 Vicente Camargo per fustigar el flanc realista. El brigadier Antonio Maria \xc3\x81lvarez va ser enviat a combatre al capdavant d'una companyia de cavalleria i del Regiment N\xc3\xbamero 1 de Cusco, que estava format per poc m\xc3\xa9s de sis-cents homes. El 31 de gener es va produir el Combat de Culpina entre les tropes d'\xc3\x81lvarez i les de Lamadrid amb cent vint homes, i despr\xc3\xa9s d'un resultat indec\xc3\xads \xc3\x81lvarez es va replegar perseguit pels argentins i els guerrillers de Camargo. El 2 de febrer van emboscar i van derrotar als realistes en el Combat de Utarango. \xc3\x81lvarez va aconseguir replegar-se amb els supervivents cap a Cinti i despr\xc3\xa9s a Cotagaita, per acabar a Moraya i Mojos. Despr\xc3\xa9s Lamadrid va ser derrotat per Ola\xc3\xb1eta el 12 de febrer al Riu San Juan, quan es replegava cap a Tarija, vila que va ser presa per Ola\xc3\xb1eta el 13 d'abril._NEWLINE_Rondeau va rebre l'ordre de retirar-se a Tucum\xc3\xa1n, l'ex\xc3\xa8rcit, gaireb\xc3\xa9 devastat, va marxar durant nou mesos passant per Potos\xc3\xad i Humahuaca fins a arribar a Tucum\xc3\xa1n.\n_START_SECTION_\nConflictes amb G\xc3\xbcemes, fi de la campanya i despla\xc3\xa7ament de Rondeau\n_START_PARAGRAPH_\nEn la seva fugida, l'Ex\xc3\xa8rcit nom\xc3\xa9s va poder refer les seves files al l\xc3\xadmit nord de l'actual Argentina. Des d'all\xc3\xa0 es va proposar venjar l'afront de G\xc3\xbcemes, a qui Rondeau havia declarat tra\xc3\xafdor i desertor. Per empitjorar les coses, el Director Suprem substitut Ignacio \xc3\x81lvarez Thomas va enviar tropes de refor\xc3\xa7, al comandament de Domingo French i Juan Baptista Bustos, amb la ordre d'enderrocar a G\xc3\xbcemes i despr\xc3\xa9s incorporar-se a l'Ex\xc3\xa8rcit del Nord. G\xc3\xbcemes no els va deixar passar fins a haver-se assegurat que no l'atacarien._NEWLINE_Al gener del 1816 va ocupar la ciutat de Salta per\xc3\xb2, despr\xc3\xa9s d'algunes setmanes d'una guerra civil, finalment es va signar un tractat entre el Director de l'Estat i el governador de Salta. En aquest se li encarregava la defensa de la frontera nord del pa\xc3\xads al governador de Salta._NEWLINE_Per derrotar als guerrillers, Pezuela va enviar a les valls d'Ayopaya al Batall\xc3\xb3 de Granaders al comandament del comandant Tadeo Lezama i va enviar al coronel Buenaventura S\xc3\xa8gol amb el Batall\xc3\xb3 de Voluntaris de Castro, les restes del Primer Regiment del Cuzco i un esquadr\xc3\xb3 de cavalleria en recerca de Camargo. El 12 de mar\xc3\xa7 del 1816 es va produir la Batalla de Cinti, despr\xc3\xa9s de la qual Camargo va fugir cap a Culpina, per\xc3\xb2 el 27 de mar\xc3\xa7 va tornar a ser derrotat en Aucapu\xc3\xb1ima i el 3 d'abril va ser novament derrotat a Arpaya, on va ser pres presoner i decapitat. D'aquesta manera va desapar\xc3\xa8ixer la Republiqueta de Cinti. Ola\xc3\xb1eta va ser destacat cap a Tarija amb els batallons partidaris i ca\xc3\xa7adors i un esquadr\xc3\xb3 de ca\xc3\xa7adors a cavall, entrant en aquesta vila el 5 d'abril. Miguel Tac\xc3\xb3n va ser destacat cap a Chuquisaca com a president de Charcas, per contenir a Padilla._NEWLINE_El 22 de maig es va produir a Yavi un intercanvi de presoners: El major general Mart\xc3\xadn Rodr\xc3\xadguez a canvi de l'esposa d'Ola\xc3\xb1eta, l'ex-governador de Cochabamba Goiburo i l'arquebisbe de Charcas Mox\xc3\xb3._NEWLINE_A mitjans de juny l'avantguarda realista va avan\xc3\xa7ar des de Yavi sobre Casabindo per tal de desallotjar al Marqu\xc3\xa8s de Yavi que havia reunit forces en aquell lloc. No obstant, davant l'avan\xc3\xa7 realista, el marqu\xc3\xa8s es va retirar amb la dispersi\xc3\xb3 de part de les seves tropes i l'avantguarda realista va tornar a Yavi. Al setembre es va produir a m\xc3\xa9s un aven\xc3\xa7 realista sobre Humahuaca._NEWLINE_El 7 d'agost del 1816 a Las Trancas, Rondeau va ser despla\xc3\xa7at del seu c\xc3\xa0rrec i reempla\xc3\xa7at de nou per Manuel Belgrano. Mart\xc3\xadn Miguel de G\xc3\xbcemes va quedar com a comandant de la frontera nord._NEWLINE_Belgrano va traslladar a l'ex\xc3\xa8rcit fins a la ciutadella constru\xc3\xafda per Jos\xc3\xa9 de San Mart\xc3\xadn a la ciutat de Tucum\xc3\xa1n. En aquest lloc va intentar la reconstrucci\xc3\xb3 moral i material a la recerca d'una nova acci\xc3\xb3 sobre l'Alt Per\xc3\xba, combinada amb les accions de San Mart\xc3\xadn._NEWLINE_Una Reial Ordre del 14 d'octubre del 1815, rebuda el 10 d'abril de 1816, va manar a Pezuela que assum\xc3\xads el c\xc3\xa0rrec de Virrei del Per\xc3\xba i Ram\xc3\xadrez el de president de Quito. El rei va nomenar al mariscal de camp Estanislao S\xc3\xa1nchez Salvador com a nou general en cap de l'Ex\xc3\xa8rcit de l'Alt Per\xc3\xba, el qual havia de partir d'Espanya al novembre amb un refor\xc3\xa7 de dos mil homes. Poc despr\xc3\xa9s, el rei va nomenar al mariscal de camp Jos\xc3\xa9 de la Serna en substituci\xc3\xb3 de S\xc3\xa1nchez Salvador. El 15 d'abril Ram\xc3\xadrez va assumir provisionalment el comandament de l'ex\xc3\xa8rcit. El 7 de setembre de la Serna va desembarcar a Arica i juntament amb el batall\xc3\xb3 de Girona, procedent d'Espanya, va avan\xc3\xa7ar cap a l'Alt Per\xc3\xba."